**Սիսիանի համայնքի ղեկավարի ժամանակավոր պաշտոնակատար Արմեն Հակոբջանյանի շնորհավորական ուղերձը սեպտեմբերի 1-ի ՝ Գիտելիքի օրվա կապակցությամբ**

Սիրելի´ աշակերտներ, ուսանողնե´ր, հարգարժա´ն ուսուցիչներ, դասախոսնե´ր, կրթական ոլորտի պատասխանատունե´ր , ծնողնե´ր

Շնորհավորում եմ բոլորիդ ՝ սեպտեմբերի 1-ի՝ գիտելիքի օրվա կապակցությամբ:

Ընդամենը մի քանի օր է, որ ստանձնել եմ համայնքի ղեկավարի պաշտոնակատարի  բարդ ու պատասխանատու պաշտոնը,  և պատրաստակամ եմ աշխատելու ի նպաստ  և ի շահ համայնքի և նրա բնակչի՝   կարևորելով  նաև գիտելիքի և կրթության դերը մեր հասարակության կյանքում:

Սիրելի´ առաջինցիներ, առանձնահատուկ շնորհավորում եմ ձեզ, քանզի այս օրը ձեզ համար ավելի հիշարժան է: Դուք կոչված եք նորովի շունչ տալու ու վեր բարձրացնելու համամարդկային արժեքները:  Դուք առաջին անգամն եք ոտք դրել գիտության տաճար, որտեղ հայոց սրբազան տառերը գեղեցիկ հայերենով պիտի արտաբերեք, գեղեցիկ խոսք կազմեք ու լավ սովորեք:

Բարեմաղթանքներս եմ հղում նաև բուհեր ընդունված  մեր առաջին կուրսեցիներին, որոնց համար ազդարարվում է առավել պատասխանատու կյանքի մի նոր փուլ, դրվում է երկրին անհրաժեշտ  մասնագիտական ճանապարհի հիմքը:

Սիրելի´ ուսանողներ, վստահ եմ, որ դուք ձեր առաջադիմությամբ ու բարձ որակներով բուհերում էլ ավելի բարձր եք  պահելու Սիսիանի և սիսիանցու անունը:

Օրվա առիթով շնորհավորում եմ նաև ուսուցիչներին և կրթության ոլորտի բոլոր ներկայացուցիչներին:

Սիրելի´ ուսուցիչներ, սահմանին քաջաբար ու աներկյուղ կռվում է ձեր դաստիարակած սերունդը, որ խորապես ճանաչում ու զգում է հայրենասիրությունը, անձնվիրաբար սիրում ու հերոսաբար պաշտպանում է իր հայրենիքը: Այդ սերն ու նվիրումը Դուք եք նրանց ներարկել, պայքարի անկոտրում ոգին Դուք եք նրանց մեջ կերտել:

Խոնարհվում եմ Ձեր վաստակի առջև ու փառք տալիս մեր զինվորներին: Երբ թիկունքն ամուր է կրթությամբ ու մշակույթով, ճակատում պայքարը համառ է ու հաղթանակող:

Սիրելի´ ուսուցիչներ, Ձեր աշակերտներից շատերն իրենց հայրենասիրությամբ ու համառ կամքով  հերոսացել են:  Այո, այնտեղ, որտեղ գրիչը թողել էր կիսատ, պետք է ավարտեր սվինը նրանց, արնով գրված վերջերգը նրանց թևատված կյանքի նախերգը եղավ անմահության ճանապարհին: Փառք ու խոնարհում նրանց:

Հարգարժա´ն ուսուցիչներ, շնորհակալ եմ, որ հոգսաշատ ու դժվարին  այս օրերին դասարան մտնելիս երեխաներին ապագայի նկատմամբ լուսավոր հավատի, հայրենասիրության դասեր տալու ուժ եք գտնում Ձեր մեջ: Դուք էլ  Ձեր հերթին եք հերոսական աշխատանք կատարում:

Շնորհավորում եմ նաև ծնողներին ու հորդորում՝ հետևողական եղեք ձեր զավակների կրթության գործում, ճիշտ դաստիարակեք  նրանց և ուրախացեք նրանց ձեռքբերումներով:

Իսկ դուք սիրելի´ աշակերտներ, կարող եք հոգու թռիչով ձեր երազած բարձունքը նվաճել, եթե միայն շատ ցանկանաք, անվարան հավատաք ձեր ուժերին ու շատ աշխատեք:

**Կեցցե´ թիկունքը պահող  ուսուցիչը,**

**Կեցցե´ հաղթանակող  աշակերտը,**

**Փա´ռք  սահմանին կռվող Զինվորին,**

**Խաղաղություն մեր Հայաստան աշխարհին:**